b'\n_START_ARTICLE_\nSplitska gradska \xc5\xbeeljeznica\n_START_SECTION_\nI. faza\n_START_PARAGRAPH_\nU budu\xc4\x87nosti se planira elektrifikacija sustava, uvo\xc4\x91enje kompozicija niskopodnih vlakova te otvorenje novih postaja. Od planiranih novih postaja njih 3 zami\xc5\xa1ljene su kao produ\xc5\xbeetak pruge i trebale bi se od postaje Ka\xc5\xa1tel Stari nastaviti prema Splitskoj zra\xc4\x8dnoj luci, Trogiru i Segetu Donjem. Otvorenje \xc4\x8detvrte postaje predvi\xc4\x91a stavljanje u funkciju ve\xc4\x87 postoje\xc4\x87e podzemne postaje u sredi\xc5\xa1tu grada imena Split-Sud . Time bi Split u bliskoj budu\xc4\x87nosti mogao postati prvi grad u Republici Hrvatskoj koji ima postaju podzemne \xc5\xbeeljeznice. U planu je i izgradnja dodatnih postaja u Dujmova\xc4\x8di koja bi opslu\xc5\xbeivala predio u kojem je nekoliko komercijalnih centara i industrijska zona._NEWLINE_Postaje koje bi ovim bile stavljene u funkciju su: Seget Donji, Trogir, Zra\xc4\x8dna luka Split, Ka\xc5\xa1tel Novi, Sud/Trg HBZ, Dujmova\xc4\x8da-Neslanovac, Dujmova\xc4\x8da-Vranjic\n_START_SECTION_\nII. faza\n_START_PARAGRAPH_\nStavljanje u funkciju odvojka od postaje Solin do PC Emmezeta i izgradnja postaje/terminusa ju\xc5\xbeno od stare ka\xc5\xa1telanske ceste (dr. F. Tu\xc4\x91mana) kod Emmezete i Cemexa._NEWLINE_Izgradnja odvojka pruge od PC Jokera i Brodosplita, preko Spaladium Arene, bazena i Poljuda do Spinuta, gdje je smje\xc5\xa1teno nekoliko srednjih \xc5\xa1kola i studentski dom, kako bi ovaj odvojak i terminus Spinut opslu\xc5\xbeivali zapadni dio centra grada, obrazovne ustanove u tom dijelu grada, kao i najve\xc4\x87e sportske objekte u gradu - stadion na Poljudu, pliva\xc4\x8dke bazene, te Spaladum Arenu i budu\xc4\x87i toranj i komercijalni centar._NEWLINE_U podzemnom dijelu PC Joker pri izgradnji je izgra\xc4\x91en dio pristupnog puta prema tunelu metroa, te je time ostavljena mogu\xc4\x87nost za izgradnju postaje na po\xc4\x8detku tunela u neposrednoj blizini Jokera i Brodosplita (postaja Brodarica). _NEWLINE_Postaje koje bi ovim bile stavljene u funkciju su: Emmezeta/Cemex, Brodarica, Poljud, Spinut\n_START_SECTION_\nIII. faza\n_START_PARAGRAPH_\nPri izmje\xc5\xa1tanju glavnog \xc5\xbeeljezni\xc4\x8dkog i autobusnog kolodvora na Kopilicu, postaja Trajektna luka trebala bi prestati biti terminus, a pruga bi se nastavila ju\xc5\xbenim dijelom grada, preko obiju bolnica, Splita 3, Lovrinca, Stobre\xc4\x8da i Podstrane do Omi\xc5\xa1a. Jedan odvojak bi se oko Kamena/Stobre\xc4\x8da odvajao preko TTTS-a i Mravinaca do Solina, te tako u Solinu zatvarao "prsten" unutar kojeg bi bili najurbaniziraniji dijelovi Splitske aglomeracije. _NEWLINE_Ova je faza dakako najkompliciranija i najskuplja, dijelom radi potpune neizgra\xc4\x91enosti i problema koji \xc4\x87e zasigurno nastati pri inkorporiranju trase i postaja u urbano tkivo grada, a dijelom, kao i obi\xc4\x8dno u Hrvatskoj, radi imovinsko pravnog kaosa u prostoru. Iz tih razloga te\xc5\xa1ko je o\xc4\x8dekivati bilo kakve stvarne radnje na realizaciji ovog dijela sustava, izuzev\xc5\xa1i mo\xc5\xbeda dio od trajektne luke do Firula, jer je na tom potezu u planu rje\xc5\xa1avanje prometnog (cestovnog) zagu\xc5\xa1enja na potezu od Autohrvatske do Pazara, osobito kroz Zvonimirovu ulicu. Ukoliko se tu bude realizirao cestovni tunel ili bilo kakvo drugo rje\xc5\xa1enje, usporedna izgradnja ili barem ostavljanje prostora za brzu gradsku \xc5\xbeeljeznicu bila bi po\xc5\xbeeljna i nadasve prakti\xc4\x8dna solucija._NEWLINE_Postaje koje bi ovim bile stavljene u funkciju su: Firule, Kri\xc5\xbeine/Split 3, Mertojak, Lovrinac, Kamen, Stobre\xc4\x8d, TTTS, Mravince, Solin-Centar, Podstrana, Jesenice, Dugi Rat, Du\xc4\x87e i Omi\xc5\xa1\n_START_SECTION_\nRazlozi, mogu\xc4\x87nosti financiranja i preduvjeti za izgradnju\n_START_PARAGRAPH_\nRje\xc5\xa1enjem prometne povezanosti poteza od Trogira, preko Solina i Splita do Omi\xc5\xa1a gradskom \xc5\xbeeljeznicom posti\xc5\xbee se izraziti ekonomski i nadasve ekolo\xc5\xa1ki cilj preusmjeravanja \xc5\xa1to ve\xc4\x87eg broja putnika (i tereta) koji si je u jednoj od va\xc5\xbenijih smjernica postavila Europska unija. Iz istog razloga (EU prioriteta razvoja \xc5\xbeeljezni\xc4\x8dke infrastrukture) mogu\xc4\x87e je i barem djelomi\xc4\x8dno, ako ne i bespovratno financiranje ovog projekta od strane EU, tj iz EU-povezanih izvora financiranja, fondova regionalnog razvoja i kohezijskih fondova. Problem je ponajvi\xc5\xa1e kod toga \xc5\xa1to se, barem do sada, na\xc5\xbealost u Hrvatskoj nikako nije uspijevalo prona\xc4\x87i dovoljno volje, pameti i vizije da se iskoriste ovakve mogu\xc4\x87nosti, pa je za nadati se da \xc4\x87e se ne\xc5\xa1to promijeniti po tom pitanju u budu\xc4\x87nosti, osobito sada kad je RH postala punopravnom \xc4\x8dlanicom._NEWLINE_Jedan od va\xc5\xbenih \xc4\x8dimbenika pri izgradnji ovog projekta je ve\xc4\x87 dovr\xc5\xa1en tunel kroz sam centar grada na potezu od Kopilice do Trajektne luke, te podzemne postaje na Trgu Hrvatske Bratske Zajednice. Od Dujmova\xc4\x8de do Kopilice potrebno je izgraditi drugu cijev ili pro\xc5\xa1iriti ve\xc4\x87 postoje\xc4\x87i tunel. Ostatak trase je relativno lako dovesti u stanje potrebno za realizaciju prve faze, elektrifikaciju i izgradnju postaja. Jedini dio koji je potrebno u potpunosti izgraditi "od nule" je spoj od sada\xc5\xa1nje postaje u Ka\xc5\xa1tel Starom, preko Ka\xc5\xa1tel Novog, Zra\xc4\x8dne luke i Trogira do Segeta Donjeg. Na toj prvoj liniji ovaj metro bi prolazio podru\xc4\x8djem koje ima preko 250.000 stanovnika, zra\xc4\x8dnu luku (koja godi\xc5\xa1nje ima preko milijun ipo putnika sa stalnim rapidnim rastom), trajektnu luku (sa gotovo pet milijuna putnika godi\xc5\xa1nje, stalnim rastom i predvi\xc4\x91enih deset milijuna putnika do 2020.), te najva\xc5\xbenije industrijske i poslovne sadr\xc5\xbeaje \xc4\x8detiriju gradova. Boljim povezivanjem splitske luke s aerodromom i izgradnjom privezi\xc5\xa1ta za mega kruzere Split bi mogao postati i ukrcajno-iskrcajna luka za njih. _NEWLINE_Druga faza povezala bi u sustav i najve\xc4\x87e sportske objekte u prometnu infrastrukturu, a tre\xc4\x87a faza dodala bi jo\xc5\xa1 najmanje sto tisu\xc4\x87a stalnih stanovnika kako potencijalne korisnike, a za turisti\xc4\x8dki razvoj obalnog podru\xc4\x8dja splita i Omi\xc5\xa1a imala bi izrazito pozitivan utjecaj. Samim time i isplativost projekta je vjerojatno neupitna, osobito kad se uzme u obzir poticaje koje daje EU pri izgradnji moderne i u\xc4\x8dinkovite \xc5\xbeeljezni\xc4\x8dke mre\xc5\xbee, jer je \xc5\xbeeljeznica neusporedivo ekolo\xc5\xa1ki povoljnija od drugih rje\xc5\xa1enja za masovni tranzit putnika._NEWLINE_Pozitivan utjecaj na kvalitet \xc5\xbeivljenja u urbanim podru\xc4\x8djima i ekonomsku ekspanziju gradova koji su implementirali sli\xc4\x8dna rje\xc5\xa1enja mogu\xc4\x87e je vidjeti na brojnim primjerima u Europi i \xc5\xa1irom svijeta (Bilbao, Atena i otali gradovi koji su recentno uveli sli\xc4\x8dne sustave LG\xc5\xbd-a)'